Crawford behou titel met uitklopsege | Netwerk24
Koebaai Meraai. Terence Crawford kyk hoe Egidijus Kavaliauskas neersyg krytvloer toe in die twee se weltergewig-titelgeveg Saterdagaand in New York se Madison Square Garden. Foto: Getty Images
Die geveg is in New York se Madison Square Garden beslis.
Die Litouer het ’n moedige aanslag van stapel gestuur en selfs in die tweede ronde Crawford vir ’n oomblik met ’n groot regter planke toe gestuur.
Dit wou voorkom of hy dit in die derde ronde wéér vermag het, maar die skeidsregter het beslis die Amerikaner het gegly.
In die vierde ronde het die kampioen egter die pak dik begin aanmaak.
Dit het die uitdager fyn voetwerk en vasberade vasbyt geverg om staande te bly. In die sewende was die straf egter te erg en hy is krytvloer toe vir ’n telling van agt.
Crawford het bloed geruik. Twee rondes later, ná nog ’n pynigende sarsie, gevolg deur ’n verskriklike regter-haakhou, was dit nag Nella vir Kavaliauskas.
Die kampioen se wenrekord is ná dese 36-0, met 27 van die seges wat via die kortpad behaal is. Kavaliauskas het teruggesak na 21-1-1 (17 uitklophoue).
Die ander groot gevaarmanne in die weltergewig-afdeling is Manny Pacquiao (Wêreldboksorganisasie), Alexander Besputin (Wêreldboksvereniging) en Errol Spence (Wêreldboksraad en Internasionale Boksfederasie). – Reuters; Sportredaksie